Diari Oficial de la Generalitat Valenciana


Sumari del DOGV 8180, del 29-11-2017 (2017/10564)

RESOLUCIÓ de 15 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 7/17-AIA Montserrat.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8180

Data del DOGV
:   29-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10181


Data del document
:   15-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 7/17-AIA Montserrat. [2017/10101]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 7/17-AIA Montserrat.  
  
«Declaració d'impacte ambiental  
Expedient: 927-5849-GFU-I.  
Títol: centre de tractament de vehicles al final de la vida útil.  
Promotor: Desguace Monserrat, SL.  
Autoritat substantiva: Ajuntament de Montserrat.  
Localització: polígon industrial Font de l'Om, número 6, nau 1, de Montserrat (València).  
  
Descripció del projecte  
L'objecte del projecte és l'obtenció de la llicència ambiental d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a l'establiment d'un centre de tractament de vehicles al final de la vida útil (VFVU).  
  
L'activitat s'ubicarà en una parcel·la situada al polígon industrial Font de l'Om, número 6, nau 1, del terme municipal de Montserrat (València).  
Segons indica el projecte, la superfície de la parcel·la ocupada per la instal·lació serà de 8.334 m². En aquesta parcel·la hi ha una nau ja construïda de 6.568 m² distribuïda en planta baixa més entresolat, que presenta una estructura metàl·lica i tancaments de plaques de formigó armat i solera de formigó. Disposa de diversos accessos a la façana de davant i a la de darrere.  
El centre de tractament ha de constar de les següents zones degudament identificades: recepció i emmagatzematge temporal de VFVU; descontaminació; desmuntatge; emmagatzematge de combustible i residus procedents de la descontaminació; emmagatzematge de VFVU descontaminats i emmagatzematge de peces útils. En un principi, les zones de recepció de VFVU i emmagatzematge, una vegada descontaminats, es van projectar a l'exterior de la nau. Finalment, es va decidir que la totalitat del procés industrial es duga a terme a l'interior de la nau, a la planta baixa, i deixar la zona exterior per a aparcament de vehicles i com a zona de circulació lliure d'obstacles. L'entresolat es destinarà a despatxos, vestidors, lavabos i emmagatzematge de peces electròniques obtingudes dels VFVU.  
Confrontants a dreta i esquerra hi ha establiments industrials, i davant i darrere la via pública.  
La instal·lació disposarà dels serveis d'aigua potable, energia elèctrica i connexió al clavegueram.  
  
Procés industrial  
L'activitat ha de preveure les operacions pròpies de la recepció i descontaminació dels VFVU, per a la venda posterior de les peces útils i de la ferralla generada. El procés es durà a terme de la manera següent:  
  
1. Recepció: els VFVU s'emmagatzemaran a l'espera de ser descontaminats, mentrestant són identificats, registrats i s'emet el corresponent certificat de destrucció.  
2. Descontaminació: els operaris encarregats retiraran del VFVU els fluids i sòlids que continguen substàncies perilloses, sempre que no siguen necessaris per a la reutilització de l'element de què formen part. Per a això han de comptar amb sistemes d'elevació de vehicles, d'extracció de fluids i recipients d'emmagatzematge temporal identificats degudament.  
3. Desballestament: en aquesta fase s'han de separar del cos del vehicle els residus i components no recuperables. També s'han de retirar les parts en bon estat per a, després del seu llavat i/o desgreixatge, vendre-les com a peces usades (fars, espills, caixes de canvi, etc.)  
4. Emmagatzematge de residus: els residus perillosos (RP) i no perillosos (RNP) s'han emmagatzemar, classificats degudament, fins que es lliuren a empreses adequades per a gestionar-los. S'ha de disposar de:  
- Contenidors apropiats per a emmagatzemar bateries, filtres d'oli i filtres de combustible.  
- Dipòsits adequats per a emmagatzemar separadament els fluids dels VFVU, combustible, oli de motor, oli de caixes de canvi, oli de transmissió, oli hidràulic, líquids de refrigeració, líquid anticongelant, líquid de frens, àcid de bateries, fluids de l'equip d'aire condicionat i qualsevol altre fluid contingut en els VFVU.  
  
- Zona apropiada per a emmagatzemar pneumàtics usats, que incloga sistemes de protecció contra incendis i contra apilaments excessius.  
5. Emmagatzematge de VFVU descontaminats: s'han d'emmagatzemar apilats i, si escau, cisallats, compactats o preparats de forma prèvia a la transferència a instal·lacions de fragmentat de vehicles autoritzats.  
  
La codificació dels residus per als quals se sol·licita la corresponent autorització administrativa, segons la Decisió de la Comissió, de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, són els següents:  
13 02 04\* Olis minerals clorats de motor, de transmissió mecànica i lubricants.  
13 02 05\* Olis minerals no clorats de motor, de transmissió mecànica i lubricants.  
13 02 06\* Olis sintètics de motor, de transmissió mecànica i lubrificants.  
13 02 07\* Olis fàcilment biodegradables de motor, de transmissió mecànica i lubricants.  
13 02 08\* Altres olis de motor, de transmissió mecànica i lubricants.  
  
13 07 01\* Fuel-oil i gasoil.  
13 07 02\* Gasolina.  
13 07 03\* Altres combustibles (incloses mescles).  
15 02 02\* Absorbents, materials de filtració (inclosos els filtres d'oli no especificats en una altra categoria), draps de neteja i robes protectores contaminats per substàncies perilloses.  
16 01 03 Pneumàtics fora d'ús.  
16 01 07\* Filtres d'oli.  
16 01 08\* Components que contenen mercuri.  
16 01 13\* Líquid de frens.  
16 01 14\* Anticongelants que contenen substàncies perilloses.  
16 01 17 Metalls fèrrics.  
16 01 18 Metalls no fèrrics.  
16 01 19 Plàstic.  
16 01 20 Vidre.  
16 01 21\* Components perillosos diferents dels especificats en els codis 16 01 07 a 16 01 11, 16 01 13 i 16 01 14.  
16 05 04\* Gasos en recipients a pressió (inclosos els halons) que contenen substàncies perilloses.  
16 06 01\* Bateries de plom.  
16 06 02\* Acumuladors de Ni-Cd.  
16 08 01 Catalitzadors usats que contenen or, plata, reni, rodi, pal·ladi, iridi o platí (excepte els del codi 16 08 07).  
19 10 04 Fraccions lleugeres de fragmentació (fluff-light) i pols diferents dels especificats en el codi 19 10 03.  
No s'indica la capacitat màxima de tractament anual prevista per a la instal·lació ni es concreta tota la maquinària que intervindrà en el procés.  
  
Tramitació administrativa  
- El 25 de gener i el 21 de febrer de 2017 es van rebre a través del correu departamental notes de règim intern procedents del Servei Territorial de Medi Ambient de València, en què remetia l'expedient de llicència ambiental per a l'activitat centre de tractament de vehicles al final de la vida útil, que l'Ajuntament de Montserrat els havia traslladat per error. L'expedient constava de: projecte tècnic, estudi d'impacte ambiental (en format paper i CD) i còpia de l'expedient administratiu incloent-hi l'informe urbanístic municipal.  
- El 29 de març de 2017, l'Ajuntament de Montserrat va remetre el certificat d'informació pública per mitjà del qual es feia constar que l'expedient va romandre exposat al públic durant un termini de 30 dies comptador des de l'endemà de la publicació del corresponent anunci en el BOP de València número 33, de data 16 de febrer de 2017. Una vegada transcorregut aquest termini, no s'havien presentat al·legacions respecte d'això.  
- El 24 de juliol de 2017, després d'una conversació amb el promotor en què es comunicava la modificació del projecte, l'Ajuntament va remetre el pla de distribució en planta corresponent a l'annex modificatiu del projecte inicial.  
Consultes:  
1. Servei d'Ordenació del Territori.  
L'informe emés com a resultat de la consulta conclou que: per «tot allò que s'ha exposat, el Centre Autoritzat de Tractament de Vehicles al final de la seua vida útil al polígon industrial Font de l'Om, número 6, nau 1, a Montserrat (València), es troba afectat per risc d'inundació i és compatible amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana, sempre que es justifique el compliment de l'article 20 de la normativa, en els termes indicats en aquest informe.»  
  
2. Servei Territorial de Medi Ambient.  
Atés que es va observar que l'activitat estava afectada per vies pecuàries, es va sol·licitar una consulta el resultat de la qual va ser: «L'activitat sobre la qual es demana llicència ambiental, es troba sobre sòl urbà industrial dins del polígon industrial Font de l'Om. Per tant, respecte a la Canyada Reial d'Aragó, s'haurà de complir qualsevol condicionant que s'incloguera respecte a aquest camí ramader en l'instrument urbanístic amb què es va crear el polígon industrial Font de l'Om».  
Antecedents  
El 9 de març de 2016 es va rebre un ofici de la Direcció Territorial de Medi Ambient de València mitjançant el qual es remetia la sol·licitud d'avaluació d'impacte ambiental, juntament amb l'estudi d'impacte ambiental (EIA) del projecte.  
La documentació es va considerar als efectes de consulta la qual va iniciar l'expedient 60/4130-CDH. Com a resultat d'això es va emetre un informe, que es va notificar al promotor i a l'ajuntament, el qual indicava la documentació, addicional a la ja presentada, necessària per a iniciar el procediment. La recepció d'aquesta va motivar el tancament de l'expedient de consulta, alhora que s'iniciava l'avaluació d'impacte ambiental ordinària del projecte.  
  
Consideracions ambientals  
Una vegada consultat el visor web intern de cartografia de la CHOPVT, no s'hi van observar afeccions a elements naturals ressenyables a la zona d'ubicació, excepte el referent a les consultes indicades. L'informe urbanístic municipal indica que l'edificació on s'emplaçarà l'activitat està situat en sòl urbà d'ús industrial com a dominant, però amb la unitat d'execució delimitada, sense programa aprovat. El polígon disposa de xarxa de sanejament connectada a EDAR, instal·lacions puntuals per al subministrament d'aigua potable i energia elèctrica i els carrers a què confronta la parcel·la disposen d'accés rodat, vorera i rastell. També fa referència a elements que podrien afectar la parcel·la, com és la presència del camí ramader Canal Reial d'Aragó, el barranc Font de l'Om i l'accés des de la carretera CV-405 a la parcel·la l'enllaç de la qual està sense executar. No obstant això, l'informe conclou que l'ús que es pretén implantar es pot considerar compatible amb les normes urbanístiques, encara que en determinades condicions.  
  
L'EIA indica que s'han estudiat altres alternatives com són la construcció d'una nau en un nou polígon industrial i/o dedicar-se també a la gestió de ferralles i altres residus com ara paper, cartó i plàstic. Es justifica l'opció adoptada perquè suposa menor despesa econòmica, menor impacte ambiental i major possibilitat de benefici econòmic.  
  
Les principals afeccions ambientals associades són:  
1. A l'atmosfera:  
a) Alteració de la qualitat de l'aire: l'EIA indica que l'emissió de pols, partícules i gasos de combustió estarà vinculada a les operacions de transport, càrrega i descàrrega de vehicles i fragmentat o cisallat dels residus. Tindran una incidència ambiental molt baixa pel fet de tractar-se de concentracions poc significatives. Considera a més que no és una activitat potencialment contaminant de l'atmosfera. Com a mesures protectores proposa que els vehicles de transport accediran a la instal·lació a través de vials asfaltats i sense aglomeracions de trànsit.  
  
Aquestes consideracions cal ampliar-les amb el següent:  
- Pel fet de realitzar operacions d'emmagatzematge i manipulació de residus, l'activitat es troba inclosa en el Reial decret 100/2011, de 28 de gener, pel qual s'actualitza el Catàleg d'activitats potencialment contaminants de l'atmosfera, i s'estableixen les disposicions bàsiques per a la instal·lació. Per això, el titular haurà de complir amb les obligacions establides en la Llei 34/2007, de 15 de novembre, de qualitat de l'aire i protecció de l'atmosfera, i la normativa de desplegament.  
- Les operacions de descontaminació dels VFVU s'han de realitzar de forma controlada, mitjançant la utilització dels equips específics per a això. Si es realitza el procés d'extracció de gasos fluorats, s'ha de fer de forma controlada, mitjançant la utilització dels equips específics per a això. El personal que ho realitze haurà de disposar del certificat acreditatiu regulat en el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com el certificat dels professionals que els utilitzen.  
b) Contaminació acústica: presenta un estudi acústic que justifica que n'hi ha prou amb l'aïllament produït pels paràmetres constructius per a no sobrepassar els nivells de recepció exterior. L'EIA considera el soroll generat en la fase de funcionament pel tràfec de vehicles en la càrrega i descàrrega, l'apilament dels vehicles i el transport d'aquests entre les distintes zones. Com a mesures protectores estableix que s'han de realitzar revisions i inspeccions periòdiques de la maquinària utilitzada i que l'exercici de l'activitat ha de ser de caràcter diürn. No inclou la valoració del soroll produït pel cisallat dels vehicles descontaminats.  
  
Aquestes conclusions es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories s'han de realitzar en la fase de funcionament, amb la maquinària que produïsca un soroll més gran (cisalla) i per un organisme autoritzat. En cas de superar els nivells sonors permesos per la llei, s'han d'aplicar les mesures correctores pertinents, l'eficàcia de les quals s'ha de verificar amb una nova auditoria acústica immediatament posterior a l'aplicació de les mesures.  
2. Al sòl i a les aigües.  
L'EIA considera que els possibles impactes al sòl o a les aigües deriven de la possibilitat de contaminació a causa de vessaments de substàncies perilloses des de les zones de descontaminació o d'emmagatzematge de residus. Els únics abocaments al clavegueram han de ser els procedents de l'ús habitual de sanitaris i lavabos, amb el caràcter d'abocaments assimilables als domèstics.  
Com a mesures correctores proposa:  
- Tota la superfície del centre de tractament estarà impermeabilitzada i dotada de pendent perquè, en cas de produir-se vessaments aquests siguen dirigits cap a instal·lacions adequades per a replegar-los amb sistemes de decantació i separació de greixos quan siga necessari.  
- L'emmagatzematge dels RP procedents de la descontaminació s'ha de fer en contenidors o dipòsits homologats. Ha de disposar de cubetes de retenció per a evitar fugues de vessaments accidentals o deteriorament dels dipòsits.  
- L'emmagatzematge de les peces i components susceptibles de reutilització s'ha de fer mitjançant la utilització de contenidors estancs.  
- Els residus produïts després d'una fuga, vessament o un accident, així com els procedents d'operacions de manteniment, reparació, neteja, llavat, etcètera, d'edificis, instal·lacions, vehicles, recipients o qualsevol altre equip o mitjà utilitzat, hauran de ser controlats, replegats i gestionats d'acord amb la seua naturalesa i s'aportarà la documentació acreditativa que indique que aquesta condició s'ha complit.  
Aquestes mesures s'ampliaran amb:  
- S'ha de disposar de material absorbent, per exemple serradura o sepiolita, per a procedir a la replega immediata dels abocaments accidentals que s'hi pogueren produir. Així mateix, a la zona d'emmagatzematge de bateries s'ha de disposar de material neutralitzador d'àcids (per exemple, bicarbonat sòdic) per a utilitzar-lo contra possibles vessaments de líquids procedents de les bateries abans de replegar-les. Els materials destinats a la replega de vessaments accidentals (serradura, bicarbonat sòdic...), una vegada hagen sigut utilitzats, es gestionaran com a residu generat per l'activitat i els retirarà un gestor autoritzat.  
- Les instal·lacions i els paràmetres de qualitat de l'aigua d'abocament s'han d'ajustar a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Montserrat. Si cal, s'han d'aplicar els tractaments previs pertinents per a complir amb els límits que s'establisquen en les ordenances.  
3. Inundació.  
Es va sol·licitar una consulta al Servei d'Ordenació del Territori, òrgan competent en matèria d'inundabilitat, en observar-se risc de perillositat a causa d'inundació a la zona projectada. La valoració que estima l'informe emés és la següent:  
«Les condicions urbanístiques del sòl sobre el qual es preveu la instal·lació de l'activitat descrita en el primer apartat, i que és objecte d'aquest informe de risc, és d'un sòl urbà industrial.  
En aquestes circumstàncies, l'actuació proposada es troba regulada per la normativa del PATRICOVA segons l'article 20, en el qual s'estableixen els condicionants que s'han de tindre en compte en aquest tipus de sòls afectats per perillositat d'inundació, com és la verificació de la incidència de la perillositat d'inundació i l'adequació de les edificacions, considerant com a referència les mesures proposades en l'annex I de la normativa del PATRICOVA.  
L'actuació prevista no té per objecte la construcció de nous edificis ni tancaments, sinó aprofitar la nau existent. La perillositat d'inundació afecta puntualment la parcel·la i la nau es troba en la posició més allunyada respecte del barranc. L'afecció es localitza puntualment sobre la zona de recepció i emmagatzematge temporal, la qual es troba a l'aire lliure, sobre la zona de descontaminació i desmuntatge, i sobre aquesta se situa la zona d'emmagatzematge de combustible i residus.  
  
Inclús considerant la reduïda afecció de la perillositat per inundació geomorfològica sobre l'activitat i que es tracta d'un sòl urbà completament urbanitzat, s'haurà de preveure que el procés de descontaminació es realitze sobre plataformes sobreelevades i que l'emmagatzematge del combustible i dels residus perillosos es realitze de manera sobreelevada respecte de la rasant del vial a què confronta la parcel·la».  
Cal assenyalar que la consulta es va realitzar sobre el projecte inicial. La modificació del projecte, si bé reubica la recepció dels VFVU en una zona de la instal·lació que, segons el visor de la CHOPTV, no està afectada per aquest risc, no altera la situació de les zones de descontaminació i d'emmagatzematge de residus obtinguts després del tractament, el risc de la qual està valorat en l'esmentat informe.  
4. Impactes sobre la fauna, flora o paisatge.  
L'EIA els considera de poca importància, ja que es realitza a l'interior d'una nau localitzada en un sòl industrial consolidat.  
5. Aspectes socioeconòmics.  
Generació d'ocupació i demanda de centres autoritzats de tractament de vehicles al final de la vida útil.  
El Programa de vigilància ambiental estableix una sèrie d'obligacions normatives que l'activitat complirà durant el seu desenvolupament. Principalment fa referència a les obligacions com a productor i com a gestor de residus. D'aquest Programa de vigilància ambiental s'ha de portar un registre documentat que ha d'incloure el resultat dels controls i autocontrols periòdics exigibles legalment. Així mateix, ha d'incloure el control documental de la recepció i lliurament dels residus. La documentació ha d'estar a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.1) i 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc atribuïdes legalment, formule la següent resolució  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, l'activitat de centre autoritzat de tractament de vehicles al final de la vida útil, del qual és titular Desguace Monserrat, SL, ubicada al polígon industrial Font de l'Om, número 6, nau 1, de Montserrat (València) sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
  
1. L'activitat ha de disposar d'un certificat de compatibilitat urbanística favorable, que permeta la viabilitat de les actuacions en la ubicació projectada.  
2. Pel fet que la ubicació de l'activitat es troba afectada per risc d'inundació segons estableixen els documents normatius del PATRICOVA, i a fi de fer complir l'informe emés pel Servei d'Ordenació del Territori, l'Ajuntament de Montserrat, en la concessió de la llicència municipal, haurà de valorar la idoneïtat de les mesures proposades, de conformitat amb l'article 20 de la normativa del PATRICOVA.  
  
3. Els residus admesos en l'activitat han de ser els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
4. S'ha d'obtindre de l'òrgan competent en matèria de residus les corresponents autoritzacions i inscripció i inscripció al Registre General de Gestors Autoritzats de Residus de la Comunitat Valenciana que corresponguen per al centre ubicat al polígon industrial Font de l'Om, número 6, nau 1, de Montserrat (València), per a l'exercici de l'activitat, la qual s'ha d'adaptar a les condicions que l'esmentat òrgan establisca.  
  
5. El promotor ha de disposar de compromisos d'acceptació de residus per gestors autoritzats per a la totalitat dels residus generats per aquesta activitat. Els compromisos han d'estar permanentment en vigor i a disposició de l'autoritat ambiental competent.  
6. El procés de descontaminació i l'emmagatzematge del combustible i dels residus perillosos s'ha de realitzar sobre plataformes, de manera sobreelevada respecte de la rasant del vial a què confronta la parcel·la.  
7. Les operacions de descontaminació dels VFVU s'han de realitzar de forma controlada, mitjançant la utilització dels equips específics per a això. Si es realitza l'extracció dels gasos fluorats del sistema d'aire condicionat dels vehicles, el personal que realitze el procés haurà de disposar del certificat acreditatiu regulat en el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com el certificat dels professionals que els utilitzen.  
8. Al començament de l'activitat, i com a mínim cada cinc anys, un organisme de control autoritzat ha de realitzar auditories acústiques, i farà constar els resultats en un llibre de control que estarà a disposició de les administracions competents. Les auditories s'han de realitzar en la fase de funcionament, amb la maquinària que produïsca un soroll més gran (cisalla) i per un organisme autoritzat. En cas de superar els nivells sonors permesos per la llei, s'han d'aplicar les mesures correctores pertinents, l'eficàcia de les quals s'ha de verificarà amb una nova auditoria acústica immediatament posterior a l'aplicació d'aquestes mesures.  
9. S'ha de disposar de material absorbent, per exemple serradura o sepiolita, per a procedir a la replega immediata dels abocaments accidentals que s'hi pogueren produir. Així mateix, la zona d'emmagatzematge de bateries disposarà de material neutralitzador d'àcids (per exemple, bicarbonat sòdic) per a utilitzar-lo davant de possibles vessaments de líquids procedents de les bateries, abans de replegar-les. Els materials destinats a la replega de vessaments accidentals (serradura, bicarbonat sòdic...), una vegada hagen sigut utilitzats, es gestionaran com a residu generat per l'activitat i els retirarà un gestor autoritzat.  
10. Les instal·lacions i els paràmetres de qualitat de l'aigua d'abocament s'han d'ajustar a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Montserrat. Si cal, s'han d'aplicar els tractaments previs pertinents per a complir amb els límits que s'establisquen en les ordenances.  
11. S'ha de portar un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de l'eficàcia. Aquest registre documentat ha d'incloure el resultat dels controls i autocontrols periòdics legalment exigibles. Així mateix, ha d'incloure el control documental de la recepció i lliurament dels residus. La documentació ha d'estar a disposició de les autoritats competents.  
12. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, s'haurà de comunicar a l'òrgan ambiental competent, el qual establirà, si pertoca, l'aplicació de noves mesures correctores.  
  
Segon  
Notificar a les parts interessades que, contra aquesta resolució, atés que no és un acte definitiu en via administrativa, no s'hi pot interposar cap recurs, la qual cosa no és inconvenient perquè s'hi puguen utilitzar els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 23 d'octubre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 15 de novembre de 2017.- El director general de Medi Natural i d'Avaluació Ambiental: Antoni Marzo i Pastor.